**Referat fra generalforsamling den 07.02.2023 i schæferhundeklubben kreds 30, Greve**

Der var fremmødt 28 stemmeberettigede.

**Valg af dirigent**: Per Christiansen blev valgt og erklærede generalforsamlingen for lovligt indkaldt.

**Stemmetællere:** Lilli Ingebrekt og Tina Asmussen

**Formandens beretning:**

Bestyrelsens beretning ved generalforsamlingen i Schæferhundeklubben kreds 30, Greve den 7.2.2023

**Plads**

Det er med stor glæde at vi kan informere om at vi har fået genforhandlet vores lejekontrakt med Greve kommune med 10 år mere. Dermed kan vi se frem til yderligere 10 år på vores dejlige plads.

I 2022 har vores køkken fået en opgradering, så vores køkkenudvalg nemmere kan holde orden og rent i køkkenet. Tak for jeres store indsats med at lave kaffe, toast, pomfritter osv. til os alle sammen.

Pladsen har gennem hele året stået skarpt som altid, og der er blevet lavet reparationer og vedligehold, så vi altid har gode forhold på vores træningsplads. Vi har nogle større projekter i støbeskeen i 2023, så som renovering af diverse på huset, nye gulve og m.m. der koster en del penge, men vi har heldigvis sparet op, så det er muligt at komme i mål. Tak til pladsudvalget for jeres altid store arbejde. Derudover skal der igen i år lyde en kæmpe tak til Kim for at vi altid kan nyde godt af vores rengjorte klubhus og toiletter😊

**Aktiviteter**

Der har været afholdt 2 velbesøgte prøver hen over året. Tillykke til alle dem, der har bestået deres prøver. Og klap på skulderen til dem, der ikke lige klarede det på dagen, men utvivlsomt har lagt masser at træningstimer i at blive klar.

Vores traditionsrige køreprøver har også været meget velbesøgt i år. 25 til sommerkøreprøve og 17 hunde til vinterkøreprøve. Alle bestod og fik medaljer og præmier.

Vi holdt traditionen tro Skt. Hans i Kreds 30. I år var vi rigtig mange, og der blev tændt op i grillene, spist dejlig mad og ristet skumfiduser. Katja og familie kom med årets heks, som var klædt ud som figurant, og det var også den, der brændte nemmest. Det holdt hårdt at få ild i bålet, men vi er sikre på, at bål-udvalget allerede er gået i gang med at planlægge næste års optænding, så ingen taber ansigt – altså udover heksen.

17. december var klubhuset godt fyldt op, da der var inviteret til glögg og æbleskiver, så vi kunne ønske hinanden glædelig jul og godt nytår.

**Resultater**

I slutningen af september var Schæferhundeklubben for Danmark vært ved VM, og her blev Tommy Hansen fra Kreds 30 udvalgt til at løbe det korte arbejde for 110 hunde. Der var stor ros fra den tyske dommer og øvrige dommerbesætning og deltagere.

Der er værd at fremhæve Kim Rasmussen med Schöns Morgan, som repræsenterede Kreds 30 ved Danmarksmesterskabet i IGP3 DM og ligeledes deltog i VM i RSV2000 i oktober. Stærkt gået.

Ved årets Hovedavlsskue havde vi også to medlemmer, der gjorde sig godt bemærket. Tina Asmussen med Team Aaby Ria fik en flot Fortrinlig 6 i Brugsklasse Tæver, og Maria Agdrup Hüche med Team Aaby Diesel – vi kender ham bedre som Marco – vandt klassen 9-12 mdr. hanner. Kæmpestort tillykke til jer begge.

Tina Asmussen med Team Aaby Ria er endvidere blevet livtidskåret, sådan!

**Træning**

Trænere og bestyrelse besluttede at vi skulle sætte mindre fokus på andre racer, da vi kunne se at der kom flere brugshunde til vores indskrivninger, derfor blev beslutningen at vi ikke tog andre racer ind end brugshundelignende racer. Begrundelsen for denne beslutning var at vores hold var mere end fyldt godt op og vores trænere trængte til lidt luft.

Vi er så heldige i vores kreds at vi har nogle meget stabile trænere der tilbyder sig og tager hold sæson efter sæson. Det skal I have en stor tak for, det er ikke mange kredse der er så privilegerede på det område. I lægger rigtig mange timer i Kreds 30 med at videns dele og gøre træningen interessant og sjov. Der har været mange gode påfund hen over året, og det er med til at højne det sociale og den gode stemning på holdene. I gør det dæleme godt!

I vinterpausen har der ligesom i sommers været god aktivitet på træningspladsen. Der er næsten altid biler, når man kører forbi, og særdeles tirsdag aften og lørdag formiddag har der været mange på pladsen. Dejligt at se de flittige hundeførere og deres hunde.

**Andet**

Som mange af jer nok har læst på de sociale medier, har året budt på afslutningen af en flerårig sag anlagt af 2 medlemmer fra vores kreds mod Schæferhundeklubben for Danmark. Stridspunktet var hvorvidt de af kreds 30 indstillede advarsler, der blev effektueret af Hovedklubbens bestyrelse, var givet med rette eller ej. Både Hovedklubben og vi som bestyrelse tager afgørelsen til efterretning, og vil derfor komme til at ændre procedurer, der vil blive udstukket af hovedklubben, for håndtering af sådanne sager, hvor medlemmer ikke kan finde ud af at begå og opføre sig ordentlig i en forening, hvor der gerne skal være plads til alle. Uanset udfaldet af dommen vil vi fortsat og ufortrødent arbejde for at vi har en tryg kreds, hvor vi kan arbejde med vores hunde i fokus og hvor ingen skal føle sig usikre eller det der er værre. Vi vil selvfølgelig fortsat gribe ind skulle det modsatte være tilfældet.

Til slut vil jeg gerne takke bestyrelsen for endnu et år med godt og konstruktivt samarbejde.

Igen i år har vi årsnåle, der skal uddeles, Isa Rensby, Hans Gøtterup og Lotte Hansen 25 år. Carsten Hansen, Rasmus Unold Schæffer og Finn Petersen 10 år. Stort tillykke med års-nålene.

Beretningen blev godkendt af forsamlingen.

**Kassererens fremlæggelse af det reviderede regnskab:**

Kassereren fremlagde regnskabet.

Regnskabet blev godkendt med meddelelse om ansvarsfrihed.

**Indkomne forslag:** der var ingen indkomne forslag.

**Valg af formand for 2 år:** Lotte Hansen genopstillede og blev enstemmigt valgt

**Valg af bestyrelsesmedlem for 2 år:** Michael Gjerløv genopstillede og blev enstemmigt valgt.

**Valg af suppleant for 1 år:** Christian Peters genopstillede og blev enstemmig valgt

**Valg af suppleant for 1 år:** Joen Andresen blev foreslået af bestyrelsen og blev enstemmig valgt

**Valg af revisor:** Lena Mortensen genopstillede og blev enstemmig valgt

**Valg af revisor suppleant:** Katja Elvius genopstillede og blev enstemmig valgt

**Valg af repræsentanter til repræsentantskabsmødet:** Lotte Hansen og Randi Salzwedell blev foreslået af bestyrelsen, Bent Hougesen stillede også op som repræsentant, herefter var der skriftlig afstemning, stemmerne fordelte sig således: Randi 27 stemmer, Lotte 25 stemmer og Bent 4 stemmer.

**Eventuelt:** Gunnar spørger omkring hvilke hunderacer der kan komme på hold. Lotte/Randi svarer at det er DKK’s liste over brugshunde, der kan komme på hold, dog er Rallyholdet og familieholdet også for andre racer.

Tina spørger om vi kan gøre noget ved ”voldgraven” omkring skjulene. Hans foreslår at bruge grisemåtter for at stabiliserer jorden omkring skjulene. Vi beslutter at teste grisemåtten omkring skjul 6 i første omgang.

Bent spørger om bestyrelsen vil prioritere at få nyt gulv højere end at dræne banen. Bestyrelsen tager det med i prioriteringen omkring vedligeholdelse af plads og klubhus.

**Pokaluddeling:**

Der uddeles pokaler til førstegangsprøver Lea Angel, Katja Elvius, Rikke Bøgely, Henrik Schwartz, John Thomsen.

**Kredsmestre:**

Charlotte Laugesen med Daika vom Drachenwolf kredsmester i IGP1 med A:95 B:82 C: 92 UDP 269 point. Henrik Schwartz med Lucy kredsmester i Beg. B med 93 point

**Årets bedste prøver:**

Beg. B Kirsten Elkjær med Schön's Mira med 99 point Upr1 Inge Madsen med Kweos Imola 84 point. IGP1 Charlotte Laugesen med Daika vom Drachenwolf kredsmester i IGP1 med 269 point IGP2 Lone Pridal med Cutulus Whitney bestået IGP2 I alt 270 point. IGP3 Kim Rasmussen med Schön's Morgan bestået IGP3 268 point

**Årets bedste kategori**

Beg. B

B: Kirsten Elkjær med Schön's Mira bestået Beg. B med 99 point

IGP

A: Charlotte Laugesen med Daika vom Drachenwolf, IGP1 A:95

B: Kim Rasmussen med Schön's Morgan IGP3 B:90

C: Lone Pridal med Cutulus Whitney IGP2 C: 96

For de der ikke var til stede ved generalforsamlingen, kan pokalerne afhentes om lørdagen i kredsen, det samme gælder for årsnåle.

Derudover uddelte pladsformanden Michael et par flasker rødvin til Peter Bøgely som tak for græsslåning i sæsonen😊

Referent Lotte Hansen

Referatet er godkendt af dirigent Per Christiansen